Afta long eleksen blong niufala Eksekiutif blong Athletics Vanuatu las wik, i lukim Athletics hemi kikim off 2018 long wan positif note.
Stret afta long eleksen, President blong Athletics Vanuatu, Rex Issachar hemi bin anaonsem se olgeta bambae i traem expandem athletics i go long olgeta nara provins raon long kaontri semak olsem futbol.
“I gat wan longterm plan i stap blong mekem se bambae everi lik mo assosiesen raon long kaontri, olgeta athlete we oli kompit anda long olgeta oli mas gat wan laesens we oli pem i kam long Athletics Vanuatu blong alawem olgeta blong kompit.
“Semtaem tu bambae i save help tu blong kontrollem seleksen, from whoever i nogat laesens i no save kompit long nasonal, rijinol o intanasonal tunamen, mo bambae i help bigwan taem yumi stap mekem seleksen tu,” Issachar i talem.
Blong mekem olgeta wok ia i happen i nidim mane.
Jas afta long eleksen blong niufala Eksekiutif Athletics Vanuatu President Issachar mo Vaes President, Ancel Nalau tufala i handem ova wan jek blong Vt60,000 i go long niufala CEO blong olgeta, David Patunvanu, we hem nao bambae hemi injaj long administresen mo mekem sua se olgeta tingting ia i mas gohed.
“Patunvanu hemi wan yang man we laef blong hem hemi athletics, mo hem nao bambae hemi delivarem olgeta tingting blong mifala long taem we mifala i wantem,” Issachar i talem.
Blong mekem sua se olgeta tingting i happen, Athletics Vanuatu hemi gat bihaen long hem backing blong Oceania Athletics Federation we bambae olgeta i wok kolosap wetem CEO Patunvanu blong mekem sua se olgeta isiu konsenem development i mas kasem level blong provins mo olgeta komiuniti insaed long everi provins blong Vanuatu.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn